Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a anexei XX (Mediul) la Acordul privind SEE /* COM/2014/0303 final - 2014/0157 (NLE) */





EXPUNERE DE MOTIVE 1. CONTEXTUL PROPUNERII Pentru a asigura securitatea juridică și omogenitatea necesare pieței interne, Comitetul mixt al SEE trebuie să încorporeze în Acordul privind SEE toată legislația relevantă a Uniunii Europene, la cât mai scurt timp după adoptarea acesteia. Articolul 78 din Acordul privind SEE prevede că părțile contractante consolidează și extind cooperarea în cadrul activităților Uniunii în ceea ce privește, printre altele, mediul. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Proiectul de decizie a Comitetului mixt al SEE (anexat la propunerea de decizie a Consiliului) vizează modificarea anexei XX (Mediul) la Acordul privind SEE în vederea extinderii cooperării dintre părțile contractante în domeniul mediului. În acest sens, Directiva 2009/128/CE a Parlamentului European și a Consiliului din 21 octombrie 2009 de stabilire a unui cadru de acțiune comunitară în vederea utilizării durabile a pesticidelor[1] trebuie încorporată în Acordul privind SEE. Prin urmare, anexa XX (Mediul) la Acordul privind SEE ar trebui modificată. Trebuie notat faptul că poziția UE trebuie să fie adoptată de către Consiliu, întrucât presupune o derogare de la legislația UE. Norvegia are un plan național de acțiune pentru perioada 2010­2014 referitor la reducerea riscului în ceea ce privește utilizarea pesticidelor. Actualul plan de acțiune este al patrulea plan național care vizează reducerea utilizării și a riscurilor legate de utilizarea produselor de protecție a plantelor. Planul de acțiune respectă, în mare măsură, cerințele directivei. Mai multe proiecte se desfășoară până la sfârșitul anului 2014. În plus, datorită unui ciclu fix de finanțare, s-au decis deja proiectele care vor avea prioritate în 2014. Prin urmare, este necesar să se prevadă o perioadă de timp după 31 decembrie 2014 în care să se analizeze rezultatele proiectelor în curs de derulare și să se întocmească un nou plan național de acțiune. Prin urmare, AELS propune următoarea adaptare în ceea ce privește articolul 4 alineatul (2) din directivă în proiectul de decizie a Comitetului mixt, care va acorda Norvegiei timpul necesar să întocmească un nou plan național de acțiune: „În ceea ce privește Norvegia, cuvintele «26 noiembrie 2012» se înlocuiesc cu cuvintele «1 ianuarie 2016».” 3. ELEMENTELE JURIDICE ALE PROPUNERII Articolul 1 alineatul (3) din Regulamentul (CE) nr. 2894/94 al Consiliului privind normele de punere în aplicare a Acordului privind SEE prevede stabilirea de către Consiliu a poziției care urmează să fie adoptată în numele Uniunii cu privire la astfel de decizii, pe baza unei propuneri a Comisiei. Comisia prezintă proiectul de decizie a Comitetului mixt al SEE în vederea adoptării sale de către Consiliu ca poziție a Uniunii. Comisia speră să poată prezenta acest proiect Comitetului mixt al SEE de îndată ce va fi posibil. 2014/0157 (NLE) Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la o modificare a anexei XX (Mediul) la Acordul privind SEE CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 175 alineatul (1), coroborat cu articolul 218 alineatul (9), având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European[2], în special articolul 1 alineatul (3), având în vedere propunerea Comisiei Europene, întrucât: (1) Acordul privind Spațiul Economic European[3] („Acordul privind SEE”) a intrat în vigoare la 1 ianuarie 1994. (2) În temeiul articolului 98 din Acordul privind SEE, Comitetul mixt al SEE poate decide să modifice, printre altele, anexa XX (Mediul) la Acordul privind SEE. (3) Directiva 2009/128/CE a Parlamentului European și a Consiliului[4] trebuie încorporată în Acordul privind SEE. (4) Prin urmare, anexa XX (Mediul) la Acordul privind SEE ar trebui modificată în consecință. (5) Prin urmare, poziția Uniunii în cadrul Comitetului mixt al SEE ar trebui să se bazeze pe proiectul de decizie atașat, ADOPTĂ PREZENTA DECIZIE: Articolul 1 Poziția care urmează să fie adoptată, în numele Uniunii Europene, în cadrul Comitetului mixt al SEE referitor la modificarea propusă a anexei XX (Mediul) la Acordul privind SEE se bazează pe proiectul de decizie a Comitetului mixt al SEE atașat la prezenta decizie. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu, Președintele [1] JO L 309, 24.11.2009, p. 71. [2] JO L 305, 30.11.1994, p. 6. [3] JO L 1, 3.1.1994, p. 3. [4] Directiva 2009/128/CE a Parlamentului European și a Consiliului (JO L 309, 24.11.2009, p. 71). ANEXĂ DECIZIA nr. .../2014 A COMITETULUI MIXT AL SEE din de modificare a anexei XX (Mediul) la Acordul privind SEE COMITETUL MIXT AL SEE, având în vedere Acordul privind Spațiul Economic European („Acordul privind SEE”), în special articolul 98, întrucât: (1) Directiva 2009/128/CE a Parlamentului European și a Consiliului din 21 octombrie 2009 de stabilire a unui cadru de acțiune comunitară în vederea utilizării durabile a pesticidelor[1], astfel cum a fost rectificată în JO L 161, 29.6.2010, p. 11, trebuie încorporată în Acordul privind SEE. (2) Prin urmare, anexa XX la Acordul privind SEE ar trebui modificată în consecință, ADOPTĂ PREZENTA DECIZIE: Articolul 1 În anexa XX la Acordul privind SEE, după punctul 1k (Directiva 2003/35/CE a Parlamentului European și a Consiliului) se inserează următorul text: „1l. 32009 L 0128: Directiva 2009/128/CE a Parlamentului European și a Consiliului din 21 octombrie 2009 de stabilire a unui cadru de acțiune comunitară în vederea utilizării durabile a pesticidelor (JO L 309, 24.11.2009, p. 71), astfel cum a fost rectificată în JO L 161, 29.6.2010, p. 11. În sensul prezentului acord, dispozițiile directivei se citesc cu următoarea adaptare: În ceea ce privește Norvegia, cuvintele «26 noiembrie 2012» din articolul 4 alineatul (2) se înlocuiesc cu cuvintele «1 ianuarie 2016».” Articolul 2 Textele Directivei 2009/128/CE, astfel cum a fost rectificată în JO L 161, 29.6.2010, p. 11, în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice. Articolul 3 Prezenta decizie intră în vigoare la […], cu condiția să se fi efectuat toate notificările prevăzute la articolul 103 alineatul (1) din acord către Comitetul mixt al SEE*, sau la data intrării în vigoare a Deciziei nr. .../... a Comitetului mixt al SEE din ...[2] [care încorporează Regulamentul (CE) nr. 1107/2009], oricare dintre aceste date este mai recentă. Articolul 4 Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene. Adoptată la Bruxelles, Pentru Comitetul mixt al SEE Președintele Secretarii Comitetului mixt al SEE [1] JO L 309, 24.11.2009, p. 71. * [Nu au fost semnalate obligații constituționale.] [Au fost semnalate obligații constituționale.] [2] JO L ...